Туристхэм яхуэщхьэпэн чэнджэщхэр
Гъэмахуэм ирихьэлIэу гъэ къэс IуэхущIапIэ нэпцIхэр къоунэхури, зыгъэпсэхуакIуэ ягъэкIуэн хуея цIыхухэм я ахъшэхэр яIыгъыу мэкIуэдыж. «ТурдэIэпыкъуэгъу» зэгухьэныгъэм и закъуэ апхуэдэ тхьэусыхафэу зытхух тхьэмахуэм къыIэрохьэ. Ахъшэр судкIэ къатепхыж хъунущ, ауэ турIуэхущIапIэ нэпцIхэм я деж путёвкэ къыщумыщэхумэ нэхъыфIщ. ЩIэпхъаджащIэхэм зэрызащыфхъумэну мы чэнджэщхэм гулъытэ хуэфщIыну фыкъыхудоджэ.
Турыр къыщыфщэхуну IуэхущIапIэм и лэжьэкIэм япэщIыкIэ зыхэвгъэгъуазэ. Абы теухуа тхыгъэхэм Интернетым фыкъыщеджэ, фи цIыхугъэхэм я деж фыщыщIэупщIэ. Илъэс бжыгъэ зыбжанэ хъуауэ лажьэ турфирмэхэр къыхэфхмэ, фыщыуэнукъым.
IуэхущIапIэм телефонкIэ фыпсалъэ: IэщIагъэлIым и псэлъэкIэмкIэ ар зыхуэдэр къыфхуэщIэнущ. Турым и уасэм, и щытыкIэм, гъуэгум теухуа упщIэхэм я жэуап абы къывимытыфмэ, зыпывмыщIэ. Жэуаплыныгъэ зыхэлъ турфирмэхэм зи IэщIагъэм хуэIэижь лэжьакIуэщ яIэр.
Урысей туризмэм и сайтым зыщыхэвгъэгъуазэ туроператорхэм зыуэ щыт я федеральнэ реестрым къыхэфха IуэхущIапIэм теухуа хъыбар къыщыхьамэ. Реестрым а IуэхущIапIэр хэмытмэ, абы лэжьэну хуитыныгъэ иIэкъым икIи, хуэбгъэфащэ зэрыхъунумкIэ, ар IуэхущIапIэ нэпцIщ. Туристым туроператорым ирищIылIа зэгу-рыIуэныгъэр зэримыгъэзэщIамкIэ жэуап зэрихьыр зыщывмыгъэгъупщэ.
ТурIуэхущIапIэхэм я реестрыр къэфпщытэ. Хабзэ зэрыхъуауэ, туристхэм зэзэмызэщ операторхэм я деж путёвкэхэр къыщащэхур. УФ-м и законым ипкъ иткIэ, етIанэгъэ щыщIэдзауэ, Iэмал имыIэу турIуэхущIапIэ псори реестрым хагъэхьэну къапэщылъщ. «ТурдэIэпыкъуныгъэ» зэгухьэныгъэм и сайтым къыщыхьащ туроператорхэм зыгъэпсэхуакIуэ кIуэхэм ядэлэжьэну зэгурыIуэныгъэ зэращIылIа организацэхэр. Мы гъэм щыщIэдзауэ а сайтым къыщыхьащ езыр-езыру абы зыщезыгъэтха IуэхущIапIэ минитIым нэблагъэ. Фызыдэлэжьэну фи мурад IуэхущIапIэр абы къыщывгъуэтмэ — фытегушхуэу путёвкэр къэфщэху хъунущ.
Турфирмэм е туроператорым я хэщIапIэм фыщыкIуэкIэ и псэукIэ-щыIэкIэм гулъытэ хуэфщI. Я унэлъащIэхэр зыхуэдэмкIэ, къызэрызэгъэпэщамкIэ къывгурыIуэнущ абы я Iуэху зыIутыр. Апхуэдэу рекламэ буклетхэм, Iуэхутхьэбзэ зыхуащIэ цIыхухэм лэжьакIуэхэр зэрепсалъэми фыкIэлъыплъ.
Уасэхэм гулъытэ хуэфщI. Путёвкэ уасэр цIыкIумэ, фегупсыс: Европэм зы цIыхум тхьэмахуитIкIэ зыщигъэпсэхуныр сом мин 20 и уасэу къыфхуагъэлъагъуэмэ, ар пэжкъым. Щхьэусыгъуэншэу IуэхущIапIэм путёвкэ уасэм кIэригъэхумэ, зыгъэпсэхуа-кIуэ фимыгъэкIуэххэнкIэ хъунщ е фежьауэ гъуэгу фыздытетым и лэжьыгъэр къигъэувыIэнри хэлъщ. «Турбарометр» проектымкIэ уасэхэм факIэлъыплъыну Iэмал фиIэщ.
Турист Iуэхутхьэбзэхэм теухуа зэгурыIуэныгъэхэм гупсэхуу феджэ. Жэуаплыныгъэ зыхь IуэхущIапIэхэм псалъэкIэ жаIэр тхылъымпIэкIэ щIагъэбыдэж.
Насыпырыхь, лотерее джэгухэм фахуэсакъ. Хабзэ зэрыхъуауэ, турфирмэм и лэжьакIуэхэм путёвкэ къэзыщэхухэм щыжраIэ щыIэщ хытIыгум тхьэмахуитIкIэ цIыхуитIым зыщагъэпсэхуну я кIэн къикIауэ, гъуэгу уасэм и закъуэ ятмэ, зыгъэпсэхуакIуэ ягъакIуэу пщIэншэу хьэщIэщым щIагъэсыну. Ауэ а гъуэгу уасэр ику иту ятым нэхърэ куэдкIэ нэхъыбэщ. Апхуэдэ IуэхущIапIэхэм запумыщIэмэ нэхъыфIщ.
Гу зылъытапхъэ: Дунейм щыхъыбархэм зыхэфгъэгъуазэмэ, фи зыгъэпсэхугъуэр къывэхъулIэнущ икIи гукъинэжу вгъэкIуэнущ.
Погребняк Ольгэ.
